Зарқын Тайшыбай, Манаш Қозыбаев атындағы Солтүстік Қазақстан мемлекеттік 
университетінің профессоры, Қазақстан Республикасы білім беру саласының   құрметті қызметкері.

Болмысы бөлек еді 

1936 жылы Солтүстік Қазақстан облысы өз алдына отау тіккен шақта құрылған мұғалімдер институты өлкенің білім, ғылым және мәдени ордасы қызметін атқарды. Қаламыздағы жалғыз жоғары оқу орны жылдар шеруіне ілесе өркендеп, Тәуелсіздіктің перзенті ретінде қайта түледі. Облыспен бірге жасасып келе жатқан мұғалімдер институты бұл күнде Манаш Қозыбаев атындағы Солтүстік Қазақстан мемлекеттік университеті дәрежесіне көтерілді. 
Қоғам адамдарымен көрікті дегендей, білім ордасының қалыптасып, қанат жаюына ерекше еңбек сіңірген әр кездегі беткеұстар азаматтарды ескеріп, лайықты құрмет көрсетіп отырса жарасымды болары анық. Мен үшін аталмыш университетте өткерген жылдарымда өзіммен еңбектес, әріптес, сырлас болғандардың әрқайсының орны бөлек. Солардың ішінде тамаша азамат Феликс Сим туралы жазудың реті келіп-ақ тұр. 
Феликс Алексеевич Қызылжардағы мұғалімдер институтын 65 жыл бұрын бітіріп, осы білім ордасында қатардағы оқытушыдан ректордың бірінші орынбасары қызметіне дейін сатылап көтерілді. Табан аудармай, осында бүкіл өмірін өткізген Феликс Алексеевич аса қадірлі адам еді. Жасы менен біраз үлкен болғандықтан, аға тұтып, батылдау қалжыңға бара бермейтінмін. Өмірінің соңына қарай сонымды байқап: “Зәке, 60 жастан асқандардың бәрі құрдас, сондықтан маған “сен” деп айта бер, сол жарасады”, – деді. “Неге?” – деп сұраған жоқпын. “Е, алпыстан асу деген қарттыққа кіре бастағандық, ақсақалдық, бой қуатың ортайып, денсаулық онша сын көтермейтін... ортақ жағдай болған соң, жас құрдас емес, жағдай құрдас екенбіз ғой!”, – деген ой түйдім.
Феликс Алексеевич жетпістен асқан кезінде де бірінші проректор қызметін мінсіз атқара берді. Өкшесін басып келемін, қызыға қараймын. “Не деген қуат, қандай мінез, өзі де, сөзі де, жүрісі де, тұрысы да даналық!”. Бір күні, ойда жоқта өзімше әзіл тауып:
– “Феликс” деген латынша “бақытты” дегенді білдіреді ғой, – деп қалдым. Қағаз қарап отырған. Басын баяу ғана көтеріп: “Оның рас, мен бақытты адаммын”, – деді. Көзілдірігін алып қойды да, көзін уқалап алып, “бақыт” дегеннің не екенін, неге бақытты екенін байыппен бастап, айтып берді. Әр сөзінің қисыны берік, толғамы тиянақты. Сонда айтқандары шамамен мынау болатын.
– Мен туғанда ата-анам қуанған шығар, бірақ олар жас иіске қанар-қанбастан-ақ, зобалаң басталып, атақонысынан батысқа қарай ауа көшкен. Бұл – 1937 жыл. Қазіргі Тайынша ауданындағы Келлеровканың маңындағы Димитровка ауылына табан тірегенде де аяққа оралғы болған менің тірі қаларыма сенбеген. Демек, менің бақытым – қазақ топырағын жалаңаяқ басып, осында ержеткенім, адам болғаным. Жиырма жасымда Петропавлдағы институттың табалдырығын аттап, тағы бақытты болдым. “Қазақстанның кәрістері – әлемдегі ең бақытты кәрістер”, – дегенді ең бірінші әкемнен естідім, кейін соған өзім куә болдым. Өзгені айтпағанда, “Ким” деген кәрістің ұлы қаржы министрі болған Қазақстаннан басқа қай мемлекет бар дүниеде?” – дейтін сол кезде біздің этностың зиялылары бас қоса қалғанда. Адам жалғыз өзі бақытты болмайды, ұлдары мен қыздары қай жерде де құрметке ие болып жүрген ұлттың өкілі екенін сезінген жан – бақытты. Мен сияқты қарттар аз емес. Тәубе! Туған ортам сыйлайды, бүкіл ғұмырым өткен алтын ұямның шаңырағының астындамын, сендер барсыңдар... мен бақыттымын.
Осы бір шағын естелігім, әрине, Феликс Симнің ұзақ жылғы жемісті еңбегін сипаттап беруге аздық қыларын білемін. Ол институт университетке айналған шақта мүлде жаңа жағдайдағы үлкен ұжымның ұйтқысы болғандығын, ұстаздық қызметін, ғылымдағы жетістіктерін санап айтсам, біраз сөз болады. Мысалы, Феликс Алексеевич білгір профессор, декан, проректор, соңғы 14 жыл бойы бірінші проректор, қалалық, облыстық мәслихаттардың депутаты, қоғамдық жұмыстарда жол бастаушы, ақылман ақсақал болғаны замандастарының есінде. Оның Солтүстік Қазақстан облысының құрметті азаматы атағына лайық болғаны кеше ғана сияқты еді. Бұрынғы кеңес заманының, кейінгі Тәуелсіздік дәуірінің толып жатқан марапаттары мен құрметті атақтарын тізіп айтпасам да болады. Марқұм өзінің жұмсақ та сыпайы мінезінен таймай, мадақ-мақтауды даңғырата беруді ұната қоймайтын. 
1967-1970 жылдары КСРО Ғылым академиясы философия институты аспирантурасының күндізгі бөлімінде оқып, “Диалектика категориясының табиғаты туралы” деген тақырыпта кандидаттық диссертация қорғады. 1995 жылғы ақпанда Феликс Алексеевичке Солтүстік Қазақстан университетінің профессоры атағы берілді. Ол 50-ден аса ғылыми еңбектің авторы. Феликс Симнің ғылыми жетекшілігімен философия пәні бойынша дәрістер топтамасы басылып шығып, жоғары оқу орнының оқытушылары мен студенттеріне көмекші құрал болды. КСРО, Болгария және Венгрия ғалымдарымен бірлесіп әзірленген “Категория – таным сатысы” деп аталған бірлескен монография Мәскеудің “Наука” баспасынан жарық көрді. 
Ол облыстық “Білім” қоғамы ұйымына көп жылдар бойы жетекшілік етті. Қазақстан халқы Ассамблеясы қалыптасқан күннен бастап оған белсенді мүше болды, облыстағы кәріс этномәдени орталығының бірінші төрағасы болып бірауыздан сайланды. Аймақтағы халық достығының, ынтымақтастығының, татулығының нығаюына сүбелі үлес қосты.
Қадірлі ұстаз баланы жоғары оқу орнына ерте жастан бастап даярлау бағытындағы дарынды балаларға арналған жаңа типті мектеп жобасын 2000 жылы алғашқылардың бірі болып құптады, осынау игілікті іске белсене араласты. Петропавлдағы “Дарын” мектеп-лицейіне басшылық етті. Университет аясында жыл сайын 25 мамыр күні мектеп-лицей шәкірттері мен оқытушыларының жылдық еңбегінің нәтижесін сарапқа салу дәстүрін енгізді. Осы сараптаманың аталмыш білім ордасында өткізілу үдерісі оқушыларға үлкен әсер қалдыратын. Өмірінің ақтық сәтіне дейін аталмыш мектеп-лицейдің ғылыми жетекшісі болып қалды. Сондықтан да болар, бұл білім ошағы республикадағы ең үздік мектептер санатына қосылды. 
Феликс Симнің Солтүстік Қазақстан облысы мәдениет, білім және әлеуметтік қарым-қатынас салаларына ұзақ жылдар бойы қосқан үлесі ұшан-теңіз. 
Ол дүниеден озғанға дейін мұғалімдер институты ретінде құрылып, бүгінде Манаш Қозыбаев атындағы Солтүстік Қазақстан мемлекеттік университеті атағын алған жоғары оқу орнында 45 жыл бойы табан аудармай, абыройлы да адал қызмет етті. Адамгершілік ізгі қасиеттердің бәрі бойынан табылатын ардақты педагог – қадірмен кісілігіне, әріптестері мен студенттердің құрметі мен сүйіспеншілігіне бөленген өзгеше тұлғасына қылау түсірмей өтті. Марқұмның әріптестері мен шәкірттері аталмыш шаңырақта “Феликс Алексеевич Сим атындағы дәрісхананы” салтанатты жағдайда ашып, үлкен ұстаздың аруағына тебірене тұрып, тағзым етті. Университет ғимаратының қабырғасына бұрынғы бірінші проректор Феликс Симге арналып ескерткіш тақта ашылды. Феликс Алексеевичтің отбасы мүшелері университет кітапханасына марқұмның өзі жинаған, ғылымның әр саласын, оның ішінде философия, мәдениеттану және дінтану тақырыптарын қамтитын 400-ден астам құнды кітапты сыйға тартты.
Тұла бойы қарапайымдылықтан құйылып, маңайына шарапат нұрын шашып тұратын осынау ардақты жанның бүкіл өмір жолы мен атқарған қызметі қандай да зор құрметке лайық. Жарқын жүзді бейнесінде, жұмсақ жымиысында білім мен даналық, ақыл мен жігер тұнып тұрушы еді. Тағдырдың талай сын сәттерінде сыр берген жоқ, сабырлы да салмақты сипатын жоғалтпай, пенде баласының ала жібін аттамай, ақжүрек те адал күйінде фәни дүниемен қоштасып жүре берді. Жанарымызда жарқын бейнесі, құлағымызда биязы үні қалды. 

